
Notă introductivă

 

Lucrarea "Norme deontologice privind etica jurnalistică" vine în completarea studiului documentar referitor la mass-media şi protecţia vieţii private.

În primul capitol - "Fundamentele eticii jurnalistice" - nu am insistat prea mult asupra problemei puse, ci am încercat mai degrabă să schiţăm câteva idei importante pentru lucrarea de faţă. O prezentare detaliată a etosului profesional ar excede sfera de interes a studiului, o asemenea temă putând face obiectul unei lucrări separate.

Cel de-al doilea capitol face referire la o serie de coduri deontologice ale presei din diferite state europene. Toate aceste acte, chiar dacă au forme diverse, sunt apropiate în conţinut şi cuprind, de regulă, principii de conduită a membrilor presei. Vom constata că majoritatea lor cuprind îndatoriri ale jurnaliştilor, formulate în termeni imperativi, dar, în unele state, aceleaşi coduri prevăd şi drepturile de care se bucură jurnaliştii şi fără de care nu şi-ar putea îndeplini obligaţiile care le revin.

Îndatoririle sunt, de cele mai multe ori, în legătură cu libertatea presei., libertatea de gândire şi exprimare, dreptul la viaţă intimă, familială şi privată, protecţia minorilor şi a persoanelor dezavantajate, respectul adevărului, principiul obiectivităţii. În majoritatea codurilor se prevede că aceste îndatoriri pot fi încălcate ori de câte ori interesul public primează.

Interesant este însă de remarcat faptul că doar Codul etic al jurnaliştilor din Marea Britanie defineşte sfera de întindere a interesului public. În celelalte state se subînţelege că determinarea conţinutului acestui concept revine fie legilor speciale, fie este lăsată la libera apreciere a staff-ului editorial, ceea ce uneori dă naştere la conflicte.

În finalul prezentului studiu au fost reproduse două rezoluţii ale Adunării Parlamentare a Consiliului Europei, cu privire la etica ziaristică, rezoluţii de care a luat act şi Camera Deputaţilor din Parlamentul României prin Hotărârea nr. 25 din 12 septembrie 1994. Mai mult, Camera Deputaţilor a recomandat tuturor ziariştilor şi mijloacelor de comunicare în masă din România să aplice principiile deontologice cuprinse în aceste rezoluţii şi aceasta având în vedere deosebita responsabilitate socială ce le revine în evoluţia societăţii şi dezvoltarea vieţii democratice, în afirmarea valorilor morale şi a drepturilor omului.

 

 

 

 

Capitolul I: FUNDAMENTELE ETICII JURNALISTICE

 

 

Există, fără doar şi poate, tot atâtea moduri de a concepe etica, câţi indivizi sunt; fiecare îşi construieşte o etică proprie, construindu-se de fapt pe sine în relaţiile cu ceilalţi, cu lumea, în general. Trivială sau exemplară, inspirată de orgoliu, de generozitate sau de dorinţa de a câştiga, mai mult sau mai puţin atentă la celălalt, influenţată sau nu de religie, etica se exprimă mai mult prin comportamente, proiecte, decizii, decât prin discursuri teoretice. Cu toate acestea, diversitatea de conţinut nu împiedică similitudinea formelor.

Înainte, însă, de a vorbi despre posibilele fundamente ale eticii profesionale, ar trebui lămuriţi termenii de "morală", "etică" şi "deontologie".

Etimologic vorbind, morala şi etica au acelaşi sens. În latină şi, respectiv, greacă, este vorba despre moravurile unei societăţi sau despre ştiinţa acestor moravuri. Problema este, însă, de a şti la ce trimit aceşti termeni astăzi.

"Morala" este un concept care denotă existenţa unui anumit cod social sau a unui ansamblu de reguli care trebuie respectate de fiecare pentru a fi admis în comunitate. Termenul invocă intervenţia unei autorităţi tradiţionale, adesea religioase, capabile să indice ceea ce trebuie făcut sau ceea ce trebuie evitat.

Într-o societate care nu se mai bucură de coeziune culturală şi în care individualismul şi refuzul oricărui dogmatism iau amploare, morala insuflă multă neîncredere.

"Etica" este, în schimb, ştiinţa binelui şi a răului. Ea se mai numeşte şi filosofie morală, termenul aplicându-se, de fapt, oricărui sistem ori teorie a valorilor sau principiilor morale. În cadrul eticii, ca ramură a filosofiei, s-a făcut distincţie între metaetică (se ocupă de problemele legate de natura conceptelor şi judecăţilor morale), etica normativă şi etica aplicată.

Ceea ce ne interesează pe noi este această de-a doua formă - etica normativă - al cărei obiect este, în principal, stabilirea standardelor sau normelor de conduită. Avem de-a face, în acest sens, cu teorii generale despre cum trebuie să trăim, teorii care judecă acţiunile noastre în funcţie de consecinţe. În cadrul eticii normative, o altă clasă de teorii - teoriile deontologice - judecă acţiunile ca fiind corecte sau nu din punct de vedere moral, după conformitatea lor cu o regulă sau cu un principiu formal.

Primul gânditor care a definit principiile deontologice a fost Immanuel Kant, fondatorul filosofiei critice şi a cărui etică a fost influenţată de Creştinism, Raţionalism şi gândirea iluministă.

Dacă cercetăm puţin istoria psihologiei indivizilor umani, constatăm că, la un moment dat, o parte dintre aceştia nu se mai mulţumeau să-şi circumscrie comportamentul unui conformism social, religios şi, de ce nu, profesional. Pe de o parte, ei înţelegeau că doar conştiinţa proprie este cea care poate aprecia binele sau răul, dar, pe de altă parte, erau de părere că regulile trebuie să aibă valoare universală.

Individul care nu mai acceptă "morala turmei" îşi pune problema potenţialităţii unei etici mai înalte. Dincolo de conformisme, se au în vedere valori cu vocaţie universală şi la care ar trebui să consimtă toţi ceilalţi, şi anume: Dreptatea, Libertatea, Adevărul şi Egalitatea.

În Europa, etica filosofilor moderni punea accent pe influenţa contractului social, opunând autorităţii tradiţionale monarhice şi religiei valori precum natura, raţiunea şi libertatea. Hobbes, Locke, Rousseau şi filosofii Luminilor, care pretindeau a fi fondatorii dreptului, susţineau că oamenii se organizează în societate civilă tocmai pentru a trăi în pace. Pentru a beneficia de sprijin şi protecţie, indivizii trebuie să cedeze o parte din drepturile lor celorlalţi.

Acum apare sintagma de "drepturi ale omului". În acest stadiu, cel care îşi pune probleme etice se loveşte de o contradicţie. Pe de-o parte, aceste drepturi ale omului ar trebui să fie universale, deci valabile pentru toţi, iar pe de altă parte, ele trebuie să corespundă şi celor mai personale principii.

Immanuel Kant a rezolvat această problemă în manieră proprie. Influenţat de sloganul Iluminismului - "Sapere aude!" (Curaj, serveşte-te de propria raţiune!) - gânditorul german a încercat să descopere principiul raţional care stă, ca imperativ categoric, la baza tuturor judecăţilor morale. De ce categoric şi nu ipotetic ? Pentru că moralitatea nu ar trebui să depindă de stările, calităţile şi aptitudinile individuale; aceste determinante nu sunt decât "accidente" şi orice principiu ultim al eticii ar trebui să le fie transcendent.

Kant propunea următoarele două formulări ale imperativului categoric: 1) Acţionează ca şi când maxima acţiunii tale ar trebui să devină, prin voinţa ta, lege universală şi 2) Acţionează astfel încât să foloseşti umanitatea - atât în persoana ta, cât şi în persoana altuia - întotdeauna ca scop şi niciodată ca mijloc.

Teoria kantiană este un exemplu de etică deontologică, bazată pe datorie: moralitatea acţiunilor este dată de natura acestora şi de voinţa indivizilor, şi nu de scopurile atinse. Pentru Kant, atâta vreme cât am acţionat moral, consecinţele acţiunii mele nu mai contează.

Imperativul categoric trebuie înţeles ca opus imperativului ipotetic. Acesta din urmă ne coordonează acţiunile: dacă vrei să fii recunoscut ca membru al unui grup, supune-te regulilor acestuia: plăteşte-ţi impozitele, ţine-ţi promisiunile, mergi pe dreapta pentru a evita accidentele etc. Dar imperativul categoric îşi are raţiunea în sine însuşi; el izvorăşte din raţiunea liberă. Fă-ţi datoria necondiţionat, pentru că eşti liber şi responsabil, capabil să judeci pentru tine. Nu există o altă etică decât aceea a libertăţii.

Sfântul Apostol Pavel scria că totul este permis, chiar dacă nu totul se cuvine: "Fiecare să gândească". La rândul său, Toma d'Aquino susţinea că legea conştiinţei primează asupra celorlalte legi umane, inclusiv asupra celei bisericeşti. La Kant, libertatea conştiinţei venea după un secol dominat de exactitatea şi rigoarea matematică, precum şi de mecanica newtoniană.

Indiferent, însă, care ar fi bazele gândirii sau principiilor etice, ar trebui ca aplicaţiilor lor practice să li se dea o dimensiune socială. Regăsim, însă, aici opoziţia dintre caracterul personal al convingerii etice şi dimensiunea sa universală. Dificultatea aici începe, întrucât etica nu are sens decât în măsura în care, înainte de a fi o teorie, are aplicare practică.

Jürgen Habermas reia problema de acolo de unde a lăsat-o Kant. Pentru el, epoca luminilor definea o tendinţă obiectivă către progres, către o ordine justă şi perfectă. Dar această tendinţă se materializează într-o societate, devenind mai umană, graţie intersubiectivităţii indivizilor, care îşi confruntă modurile de gândire şi de acţiune. Schimburile interumane fac posibil progresul de ordin moral. Dar este, oare, comunicarea suficientă pentru asigurarea progresiei morale ? Această întrebare rămâne, fără îndoială, o problemă deschisă.

Cert este, însă, că etica deontologică de tip kantian rezistă acolo unde utilitarismul eşuează: într-o etică a datoriei, scopurile nu vor justifica niciodată mijloacele, iar drepturile individuale sunt recunoscute şi inviolabile.

 

 

 

 

 

 

 

 

 

 

 

 

Capitolul II: CODURILE DEONTOLOGICE ALE PRESEI

ÎN DIFERITE ŢĂRI

 

FRANŢA

În lipsa unei organizaţii a jurnaliştilor sau a recunoaşterii unei jurisdicţii profesionale, principiile de deontologie care izvorăsc din diferite texte nu au decât o valoare pur potestativă. Prin urmare, dreptul francez nu recunoaşte decât principiile deontologice sancţionate de lege şi jurisprudenţă.

Sindicatul naţional al jurnaliştilor francezi a redactat în 1918 o cartă a îndatoririlor profesionale, act revizuit şi adăugit în iunie 1939. Conform acestei carte, un jurnalist demn de acest nume:

· îşi asumă responsabilitatea pentru ceea ce publică;

· consideră calomnia, acuzaţiile nefondate, distrugerea documentelor, distorsionarea faptelor şi minciuna ca fiind cele mai grave abateri profesionale;

· recunoaşte jurisdicţia colegilor de breaslă ca fiind singura suverană în materie de demnitate profesională;

· nu acceptă decât acele sarcini care sunt compatibile cu demnitatea profesională;

· se abţine de la invocarea unui titlu sau a unei calităţi pe care nu o are, precum şi de la folosirea mijloacelor neloiale în obţinerea de informaţii;

· nu va fi plătit de vreo întreprindere privată sau de vreun serviciu public, care ar putea profita de pe urma statutului său de jurnalist;

· nu semnează în nume propriu articole de publicitate comercială sau financiară;

· evită plagiatul, folosind citatul ori de câte ori este nevoie;

· nu pretinde postul ocupat de un coleg de breaslă şi nici nu-l va determina pe acesta să-şi dea demisia, oferindu-i o slujbă în condiţii inferioare; 

· păstrează secretul profesional; 

· nu face abuz de libertatea presei, cu intenţia de obţine un profit; 

· nu se substituie poliţistului, lăsând justiţia să se exprime cu prioritate.

În 1971, reprezentanţii federaţiilor jurnaliştilor din Comunitatea Europeană, Elveţia şi Austria şi aceia ai diverselor organizaţii internaţionale au adoptat o Declaraţie a drepturilor şi îndatoririlor jurnaliştilor, la München. Conform preambulului acestui document, "dreptul la informare, la liberă exprimare şi la critică este una din libertăţile fundamentale ale oricărei fiinţe umane. Din acest drept al publicului la cunoaşterea faptelor şi a opiniilor derivă ansamblul îndatoririlor şi drepturilor jurnaliştilor. Responsabilitatea jurnaliştilor faţă de public primează asupra oricărei alte responsabilităţi a acestora. Activitatea de informare comportă anumite limite pe care jurnaliştii şi le impun lor înşişi, dar aceste îndatoriri nu pot fi efectiv respectate, decât dacă sunt realizate condiţiile concrete de independenţă şi demnitate profesională".

Uniunea naţională a sindicatelor jurnaliştilor francezi a cerut organizaţiilor patronale să introducă Declaraţia de la München din 1971 în preambulul Convenţiei colective a jurnaliştilor, din noiembrie 1976.

Principiile deontologice înscrise în convenţiile colective dobândesc o forţă juridică ce transcede simpla morală profesională.

În ciuda celor arătate mai sus, în literatura juridică franceză s-a pus problema necesităţii recunoaşterii juridice a principiilor deontologice. Jurnaliştii, aşa cum am văzut, nu au un statut general care să rezulte din reguli coerente şi exhaustive. Ei nu sunt reprezentaţi decât de sindicate sau organizaţii profesionale a căror vocaţie revendicativă împiedică determinarea obiectivă a unui cod deontologic, ce comportă drepturi şi mai ales obligaţii.

Într-un stat de drept, în care nimeni nu poate beneficia de privilegii necontrolate, absenţa organizării deontologice a profesiei duce, cu necesitate, la plasarea jurnaliştilor sub imperiul legislaţiei comune.

În dreptul pozitiv, regulile deontologice sancţionate juridic nu vor rezulta decât din texte şi jurisprudenţă. Această situaţie va persista atâta vreme cât nu va fi creată o instanţă pentru deontologia profesională, care să se înscrie în sistemul juridic general sau atâta timp cât nu se va institui cel puţin un organism independent înzestrat cu o veritabilă putere de sancţionare morală.

În lipsa unui cod deontologic care să reglementeze exercitarea profesiei de jurnalist, diferite texte propun principii uneori contradictorii.

Drepturile şi obligaţiile deontologice ale jurnalistului se bazează pe principiile fundamentale, cu valoare constituţională, al libertăţii presei, al libertăţii de comunicare audio-vizuală şi al dreptului la informare. Consiliul constituţional consideră, de altfel, libertatea presei ca bază a democraţiei înseşi, dar această libertate nu trebuie să depăşească anumite limite. Definirea abuzurilor susceptibile de a fi comise în exercitarea unei libertăţi revine legii penale, care le califică drept infracţiuni. Restricţiile aduse libertăţilor derivă însă şi din jurisprudenţă. Drepturile omului, protecţia anumitor valori considerate esenţiale, principiile constituţionale (prezumţia de nevinovăţie) pot limita libertatea de exprimare sau dreptul la informare. Pe de altă parte, drepturile presei relativizează anumite valori, precum dreptul la imagine. 

Aceste conflicte capătă forme diverse: apare, de pildă, antagonismul dintre dreptul de autor al unei opere şi libertatea de a organiza o dezbatere pe tema lucrării respective sau opoziţia dintre dreptul fiecăruia la respectarea propriilor credinţe şi libertatea de expresie. În fiecare problemă, judecătorul este acela care restabileşte echilibrul dintre principiile contrare. Totuşi, într-o concepţie liberală a sistemului juridic, libertatea de exprimare şi dreptul de creaţie limitează posibilităţile de intervenţie a judecătorilor. Ei nu au căderea de a aprecia valoarea filosofică, morală sau estetică a unei lucrări; ei nu au nici capacitatea, nici competenţa pentru a evalua un efort de imaginaţie creatoare.

 

GERMANIA

Codul presei, întocmit în decembrie 1973 şi revizuit în februarie 1994, arată de la început că libertatea presei, garantată de Legea fundamentală, cuprinde independenţa şi libertatea de informare, de opinie şi critică. Publiciştii, editorii şi jurnaliştii, în exercitarea profesiei lor trebuie să rămână conştienţi de responsabilitatea lor faţă de publicul larg, precum şi de datoria de a menţine prestigiul presei. Ei trebuie, totodată, să-şi respecte îndatoririle publicistice şi să nu se lase influenţaţi de interese personale.

Consiliul Presei Germane, în colaborare cu asociaţiile de presă, a structurat codul pe 16 articole, astfel:

Art.1 

Principiul fundamental al presei îl reprezintă respectul pentru adevărul şi exactitatea informaţiilor furnizate publicului larg.

Art.2

Orice ştire sau informaţie trebuie verificată, iar înţelesul ei nu trebuie distorsionat. Conţinutul documentelor, opiniile, zvonurile neconfirmate şi presupoziţiile trebuie redate ca atare.

Ori de câte ori se publică o fotografie simbolică, trebuie specificat că nu este vorba despre o imagine cu titlu de document.

Art.3

Ştirile sau afirmaţiile care s-au dovedit a fi incorecte trebuie rectificate cu promptitudine de publicaţia în cauză.

Art.4 

În obţinerea de informaţii şi imagini, jurnalistul trebuie să se abţină de la folosirea metodelor neloiale.

Art.5

Ca principiu general, trebuie respectată confidenţialitatea surselor, exceptând cazul în care informaţia se referă la plănuirea unui act criminal (a unei infracţiuni). În această ultimă situaţie, jurnalistul are datoria de a raporta autorităţilor.

Art.6

Toţi membrii presei vor păstra secretul profesional, având dreptul de a refuza dezvăluirea identităţii informatorilor, fără consimţământul expres al acestora.

Art.7

Responsabilitatea presei faţă de publicul larg previne publicarea materialelor influenţate de interesele personale ale unei terţe părţi. Publiciştii şi editorii trebuie să reziste unor astfel de influenţe şi să fie capabili să facă o distincţie clară între materialul editorial sau jurnalistic şi cel publicitar.

Art.8

Presa va respecta viaţa privată şi sfera personală a individului. Dacă viaţa privată aduce însă atingere intereselor publice, aceasta poate fi pusă în discuţie de presă. Astfel de cazuri trebuie abordate cu maximă precauţie, întrucât ar putea fi încălcate şi drepturile unor indivizi care nu sunt implicaţi.

Art.9

Este contrară principiilor jurnalistice publicarea de informaţii nefondate, în special a celor defăimătoare.

Art.10

Responsabilitatea presei este incompatibilă cu publicarea de texte sau imagini a căror formă sau al căror conţinut ar putea aduce o gravă atingere orientărilor morale sau religioase ale unui grup de indivizi.

Art.11

Violenţa şi brutalitatea nu trebuie prezentate ca ştiri de senzaţie şi jurnalistul nu trebuie să insiste asupra lor. În acest sens, se va ţine cont de sensibilitatea tinerilor.

Art.12

Sunt excluse discriminările împotriva cuiva pe bază de rasă, religie, sex, apartenenţă etnică, naţionalitate.

Art.13

Reportajele care au drept obiect cazurile aflate pe rol sau în atenţia organelor de cercetare penală trebuie făcute cu obiectivitate. Presa trebuie să evite orice comentariu care ar putea aduce vreun prejudiciu sau care ar putea fi considerat partizan.

O persoană acuzată nu trebuie prezentată ca fiind vinovată, înainte ca instanţa de judecată să se pronunţe definitiv. În cazul infracţiunilor comise de minori, nu se vor publica numele şi imaginile acestora şi aceasta întrucât ar dăuna evoluţiei viitoare a tinerilor în cauză.

Art.14

În articolele pe teme medicale trebuie evitat senzaţionalismul care ar putea naşte în mintea cititorului temeri sau speranţe nefondate. În plus, descoperirile recente nu trebuie prezentate ca şi când ar fi concluzive şi definitive.

Art.15

Independenţa, responsabilitatea şi demnitatea presei sunt incompatibile cu acceptarea de către jurnalist a oricărui tip de privilegiu oferit acestuia pentru a nu publica un material sau pentru a încălca secretul profesional. Toţi cei care iau mită pentru publicarea sau nepublicarea unor informaţii se fac vinovaţi de comportament neloial, dezonorant şi neprofesional.

Art.16

Cititorii trebuie informaţi asupra circumstanţelor în care Consiliul Presei Germane a hotărât cenzurarea anumitor articole şi asupra principiului publicistic încălcat.

 

MAREA BRITANIE

Conform Codului etic al jurnaliştilor, ratificat în 1997 de Comisia pentru plângeri împotriva presei, toţi membrii presei au datoria de a menţine cel mai ridicat standard profesional şi etic. Acest cod protejează atât drepturile individului, câr şi dreptul publicului de a şti ce se întâmplă.

De la anumite prevederi ale codului pot exista excepţii şi aceasta ori de câte ori se invocă interesul public. Interesul public include: dezvăluirea unei crime sau a unei infracţiuni grave; protecţia sănătăţii şi a siguranţei publice; prevenirea inducerii în eroare a publicului larg de către o declaraţie sau o acţiune a unui individ sau a unei organizaţii.

· În situaţiile în care sunt implicaţi minori, editorii trebuie să facă dovada că interesul public îl depăşeşte ca importanţă pe cel al copilului.

· Jurnalele şi periodicele nu trebuie să publice materiale incomplete, derutante sau distorsionate, iar atunci când acest lucru se întâmplă, erorile trebuie rectificate imediat.

· Ziarele pot fi partizane, dar trebuie să facă o distincţie clară între comentariu, opinii şi fapte.

· Indivizii sau organizaţiile au dreptul la replică.

· Fiecare are dreptul la viaţă intimă, familială şi privată, la o casă, la sănătate şi la corespondenţă.

· Este inacceptabilă publicarea imaginilor luate în locuri private şi fără consimţământul persoanei în cauză.

· Jurnalistul nu trebuie să obţină sau să încerce să obţină informaţii sau imagini prin intimidare, hărţuire sau urmărire insistentă. El nu trebuie să insiste telefonând, întrebând, urmărind sau fotografiind indivizi după ce a fost rugat să înceteze şi nu trebuie să rămână pe proprietatea altuia, după ce a fost rugat să plece.

· Editorii trebuie să se asigure că cei cu care lucrează consimt la condiţiile impuse şi nu publică materiale care provin din surse necorespunzătoare acestor condiţii.

· În cazurile care implică o suferinţă personală, abordările trebuie făcute cu discreţie.

· Jurnalistul nu trebuie să fotografieze copii sub 16 ani, în absenţa unui consimţământ din partea părinţilor sau a autorităţii tutelare.

· Elevii nu pot fi abordaţi sau fotografiaţi în timpul orelor şcolare, fără permisiunea autorităţilor unităţii de învăţământ respective.

· Ori de câte ori se publică materiale privind viaţa privată a unui copil, trebuie să existe o justificare, alta decât faima, notorietatea sau calitatea părinţilor ori a autorităţii tutelare.

· Presa nu trebuie (chiar şi atunci când legea nu interzice) să dezvăluie identitatea copiilor sub 16 ani, implicaţi în abuzuri sexuale, fie ca victime, fie ca martori.

· Jurnalistul nu trebuie să obţină sau să publice materiale obţinute prin folosirea aparaturii de ascultare clandestină sau prin interceptarea conversaţiilor private.

· Jurnaliştii şi fotografii care fac reportaje în spitale sau instituţii similare trebuie să se identifice în prealabil în faţa unui responsabil administrativ şi să obţină permisiunea acestuia.

· Presa trebuie să se abţină de la dezvăluirea identităţii rudelor sau prietenilor celor condamnaţi sau acuzaţi de crimă, fără consimţământul acestora.

· Jurnaliştii nu trebuie să deţină informaţii sau imagini prin subterfugii; acestea din urmă sunt justificate doar de interesul public şi doar atunci când materialul nu putea fi obţinut altfel.

· Presa nu trebuie să dezvăluie identitatea victimelor abuzurilor sexuale şi nici să publice materiale susceptibile de a contribui la o atare identificare.

· Presa trebuie să se abţină de la referirile peiorative şi prejudicioase la rasa, culoarea, religia, orientarea sexuală sau la orice afecţiune fizică ori psihică a unei persoane.

· Chiar dacă legea nu interzice în mod expres, jurnaliştii nu trebuie să folosească în beneficiu propriu informaţiile financiare pe care le obţin cu anticipaţie şi nici nu trebuie să transmită asemenea informaţii altor persoane. Ei nu trebuie nici să publice articole despre acţiunile cotate la bursa de valori, atunci când au un interes financiar semnificativ legat de acestea. Jurnaliştii nu pot să cumpere sau să vândă, direct sau prin agenţi, acţiuni sau bunuri de valoare în legătură cu care au scris în ultima vreme sau despre care intenţionează să publice.

· Jurnaliştii au obligaţia morală de a respecta confidenţialitatea surselor de informare.

 

ITALIA

Carta îndatoririlor jurnaliştilor, adoptată de Federaţia naţională a presei italiene, stabileşte următoarele principii:

· Jurnaliştii trebuie să respecte, să cultive şi să apere dreptul la informare al tuturor indivizilor; de aceea, ei cercetează şi difuzează cu acurateţe şi obiectivitate orice informaţie pe care o consideră de interes public şi vor face tot posibilul pentru a garanta oamenilor cunoaşterea şi controlul oricăror documente publice.

· Responsabilitatea jurnaliştilor faţă de public este prioritară, ea neputând fi subordonată altui interes al indivizilor, cu atât mai puţin al publiciştilor, al guvernului sau altor organizaţii de stat.

· Un jurnalist trebuie să respecte demnitatea indivizilor, dreptul la viaţă privată şi nu va face discriminări pe bază de rasă, religie, sex, condiţie fizică ori psihică, opinii politice etc.

· Un jurnalist va rectifica erorile făcute şi va ţine seama de principiul prezumţiei de nevinovăţie.

· Jurnalistul trebuie să respecte secretul profesional, când acesta este cerut de caracterul fiduciar al surselor. În celelalte situaţii, există o transparenţă a surselor.

· Jurnalistul nu trebuie să adere la asociaţii secrete, nu poate să accepte beneficii, favoruri sau sarcini care i-ar afecta autonomia şi credibilitatea profesională şi nu trebuie să omită fapte sau detalii esenţiale pentru o reconstrucţie completă a evenimentelor.

· Jurnalistului nu-i este permis să insiste asupra unor detalii de o violenţă şi de o brutalitate excesive şi nici să intervină asupra realităţii, creând imagini artificiale.

Aceeaşi cartă formulează în continuare următoarele îndatoriri jurnalistice:

· Un jurnalist este responsabil faţă de public, trebuind să înlesnească dialogul acestuia cu ombudsman-ul.

· Jurnalistul acceptă sugestii şi instrucţiuni doar de la superiorul său, atâta vreme cât dispoziţiile nu contravin dreptului muncii, contractului de muncă şi codului etic (Carta dei Doveri).

· Un jurnalist nu poate face discriminări pe bază de rasă, religie, sex, condiţie fizică ori psihică, opinii politice.

· Jurnalistul respectă dreptul fiecărei persoane la viaţă privată şi nu poate publica date în acest sens, decât dacă sunt de interes public.

· Numele victimelor abuzurilor sexuale nu pot fi date publicităţii şi nici nu se pot da indicii care le-ar identifica, decât atunci când victimele o cer, pentru interesul general.

· Jurnalistul trebuie să procedeze cu mare precauţie în publicarea numelor sau elementelor care ar conduce la identificarea membrilor poliţiei.

· Ori de câte ori jurnalistul furnizează informaţii eronate, el este obligat să le rectifice în timp util.

· În cursul unui proces ori în timpul investigaţiilor, jurnalistul trebuie să aibă în vedere că orice persoană acuzată este considerată nevinovată până la hotărârea rămasă definitivă. Totodată, jurnalistul nu trebuie să publice imagini ofensatoare la adresa celor care nu au fost încă judecaţi şi condamnaţi.

· În privinţa surselor, jurnalistul trebuie să verifice întotdeauna informaţiile. În situaţia în care sursele cer să-şi păstreze anonimatul, jurnalistul trebuie să respecte secretul profesional şi să informeze cititorul despre acest lucru.

· Toţi indivizii au dreptul de a primi o informaţie corectă, distinctă de un mesaj publicitar şi care nu lezează interesele nimănui.

· Un jurnalist nu poate profita în interes personal de informaţiile economice sau financiare pe care le deţine în virtutea profesiei sale şi nici nu poate publica ştiri sau evenimente care ar bulversa activitatea de pe piaţa bursieră şi aceasta doar pentru a obţine un beneficiu personal.

· Jurnalistul trebuie să refuze acele sume de bani, donaţii, excursii gratuite, facilităţi etc., care i-ar afecta credibilitatea şi demnitatea profesională.

· Un jurnalist nu poate accepta sarcini opuse propriilor obligaţii, nici nu-şi poate împrumuta numele, vocea sau imaginea în scop publicitar, toate acestea contravenind independenţei sale profesionale. Sunt permise, în schimb, serviciile acordate întreprinderilor de publicitate, dar în scop umanitar, cultural, religios, artistic şi fără remunerare.

· Un jurnalist respectă toate principiile Convenţiei O.N.U. privind drepturile copiilor şi ale persoanelor dezavantajate (1989), act acceptat de "Codul Etic Treviso" (Carta di Treviso) şi anume:

· jurnalistul nu va publica nume sau alte elemente care ar putea duce la identificarea persoanelor implicate în activităţi cotidiene, obişnuite;

· el nu se va folosi de persoana altcuiva în interes propriu;

· evaluează dacă ştirile referitoare la copii sunt efectiv în interesul minorilor înşişi;

· protejează demnitatea celor cu handicap fizic sau psihic;

· jurnalistul respectă drepturile invalizilor, abţinându-se de la publicarea ştirilor senzaţionale din lumea medicală, ştiri care ar putea trezi temeri sau speranţe fără just temei. În acest sens, nu vor fi răspândite ştiri fără un fundament ştiinţific şi nu se vor cita nume de medicamente sau alte produse în scop publicitar; ele vor fi însă menţionate atunci când sunt retrase de pe piaţă.

 

 

SPANIA

Federaţia Presei Spaniole a adoptat la Sevilla, în 1993, un Cod deontologic al profesiei de jurnalist, cod în care sunt incluse următoarele principii generale:

· Jurnalistul va acţiona întotdeauna în conformitate cu principiile profesionalismului şi eticii acestui cod; el va accepta aceste principii în mod expres, pentru ca apoi să se înscrie în registrul profesional al jurnaliştilor şi în asociaţiile federale de presă.

· Prima obligaţie a jurnaliştilor este aceea de a respecta adevărul.

· În conformitate cu principiul de mai sus, un jurnalist trebuie să apere întotdeauna libertatea de a verifica şi răspândi informaţia, precum şi libertatea de a comenta şi critica.

· Fără a încălca dreptul cetăţenilor la informare, jurnalistul trebuie să respecte dreptul indivizilor la viaţă privată.

· În faţa instanţelor de judecată, o persoană este considerată nevinovată până la proba contrarie, iar jurnalistul trebuie să ţină seama de acest principiu. Totodată, el trebuie să se abţină de la menţionarea numelor rudelor sau prietenilor celor acuzaţi /condamnaţi sau a numelor victimelor, precum şi de la publicarea de materiale care ar contribui la identificarea acestora.

· Un jurnalist trebuie să se abţină de la a intervieva, fotografia sau înregistra minori implicaţi în activităţi infracţionale.

· Nu vor fi publicate acele informaţii sau opinii discriminatorii sau cele care incită la violenţă ori practici inumane şi umilitoare.

· Pentru garantarea independenţei şi corectitudinii în exercitarea profesiei, jurnalistul trebuie să pretindă următoarele:

a. asigurarea unor condiţii favorabile de lucru;

b. dreptul de a se opune oricărei intenţii de monopolizare a informaţiilor, care ar putea obstrucţiona pluralismul politic şi social;

c. dreptul (dar şi obligaţia) de a întreprinde acele demersuri prin care s-ar garanta libertatea de informare;

d. dreptul (dar şi obligaţia) la specializare profesională.

· Un jurnalist are dreptul să fie protejat de propriile instituţii, ca şi de organizaţiile asociative sau instituţionale, împotriva celor care încearcă, prin presiuni, să-i devieze comportamentul definit în acest cod.

· Un jurnalist are obligaţia, dar şi dreptul, de a păstra secretul profesional, prin care se asigură confidenţialitatea surselor de informare.

· Jurnalistul trebuie să vegheze ca administraţia publică să dea dovadă de transparenţă în furnizarea de informaţii; el trebuie să apere, totodată, liberul acces la informaţia furnizată de administraţia publică, precum şi accesul liber la arhivele şi registrele administrative.

· Jurnalistul trebuie să respecte dreptul de autor care rezultă din orice activitate creativă.

· Angajamentul de a căuta adevărul înseamnă că un jurnalist informează întotdeauna publicul asupra faptelor pe care le cunoaşte, nu falsifică documente şi nu omite informaţii esenţiale, nu publică informaţii false, înşelătoare sau distorsionate.

· În exerciţiul profesiei, un jurnalist trebuie să folosească mijloace pertinente în obţinerea informaţiilor, fiind excluse procedurile ilegale.

· Jurnalistul recunoaşte şi respectă dreptul persoanelor fizice şi juridice de a nu divulga informaţii şi de a nu răspunde la întrebări, fără a încălca, însă, prin aceasta, dreptul cetăţenilor la informare.

· Cu aceleaşi excepţii care se aplică secretului profesional, un jurnalist va specifica ori de câte ori informaţia are caracter neoficial.

· Un jurnalist trebuie să stabilească întotdeauna o distincţie clară între faptele relatate şi opinii, interpretări, supoziţii, deşi el nu este obligat să fie neutru.

· Pentru a nu crea confuzii în rândul beneficiarilor informaţiei, jurnalistul trebuie să facă o distincţie formală şi riguroasă între informaţie şi reclamă. Din punct de vedere etic, practicarea simultan a jurnalismului şi a activităţilor de publicitate nu este permisă.

· Un jurnalist nu trebuie să primească, direct sau indirect, bani sau alte recompense pentru a publica orice fel de informaţii sau opinii.

· Jurnalistul nu trebuie să profite niciodată de informaţiile la acare are acces în virtutea profesiei sale şi nici nu le poate transmite unor persoane particulare, înainte de a fi publicate.

 

PORTUGALIA

Sindicatul jurnaliştilor a adoptat, în mai 1993, un cod deontologic, în care sunt incluse următoarele prevederi:

· Jurnalistul are datoria de a reda faptele cu acurateţe şi de a le interpreta cu obiectivitate. Acest lucru este posibil audiind toate părţile interesate în cazul respectiv.

· Jurnalistul trebuie să combată cenzura şi să evite senzaţionalul, să considere acuzaţiile fără just temei şi plagiatul drept erori profesionale grave.

· Jurnalistul trebuie să lupte împotriva restricţiilor privind accesul la sursele de informare şi împotriva încercărilor de a limita libertatea de exprimare şi dreptul de a-i informa pe ceilalţi.

· Jurnalistul este obligat să folosească mijloace oneste în obţinerea de informaţii, imagini sau documente şi să nu abuzeze de buna credinţă a cuiva. În plus, el trebuie să se legitimeze ori de câte ori invocă această calitate, regulă ce poate fi încălcată din motive de interes public.

· Jurnalistul este obligat să răspundă de propriile acte profesionale şi să rectifice informaţia care s-a dovedit a fi eronată ori inexactă.

· Jurnalistul nu trebuie să desconspire (nici măcar în faţa Curţii) sursele confidenţiale, excepţie făcând situaţia în care s-a abuzat de el, furnizându-i-se informaţii false.

· Jurnalistul va ţine cont de principiul prezumţiei de nevinovăţie până la finalizarea procesului. El nu trebuie să indice, direct sau indirect, numele victimelor abuzurilor sexuale sau ale infractorilor minori şi nici să umilească pe cineva sau să-i producă vreo suferinţă.

· Jurnalistul este obligat să respingă orice tratament discriminatoriu aplicat oamenilor pe bază de rasă, sex, naţionalitate.

· Jurnalistul va respecta viaţa privată a cetăţenilor, exceptând cazul în care interesul public cere contrariul ori atunci când comportamentul persoanei respective vine în contradicţie cu valorile şi principiile publice.

· Jurnalistul trebuie să respingă acele beneficii sau favoruri care i-ar putea pune sub semnul întrebării integritatea şi independenţa.

 

BELGIA

Codul principiilor jurnalistice, adoptat în 1982, stabileşte că libertatea de expresie este unul din drepturile fundamentale ale omului, o condiţie esenţială pentru opinia publică de a fi informată.

· Libertatea presei este principala garanţie a libertăţii de expresie, fără de care protejarea celorlalte libertăţi nu poate fi asigurată. Pentru a garanta formarea opiniei publice, presa trebuie să aibă dreptul de a strânge şi publica informaţii, fără cenzură.

· Faptele trebuie date publicităţii, fără a produce cuiva vreun prejudiciu.

· Trebuie făcută o distincţie clară între informaţia ca atare şi comentariile relative la aceasta. Acest principiu nu trebuie, însă, să-i împiedice pe ziarişti să prezinte propria opinie, precum şi punctele de vedere ale celorlalţi.

· Presa va respecta diversitatea opiniilor, fără a face discriminări pe bază de rasă, naţionalitate, sex, limbă, religie, ideologie, cultură, clasă socială.

· Publiciştii, editorii şefi şi jurnaliştii trebuie să respecte demnitatea şi dreptul la viaţă privată al indivizilor şi să evite orice amestec în problemele de ordin fizic sau psihic ale persoanelor.

· Presa nu va glorifica terorismul, crimele, precum şi alte acţiuni crude şi inumane.

· Faptele şi informaţiile dovedite a fi eronate vor fi rectificate fără excepţie, garantându-se, totodată, şi dreptul la replică.

· Sursa informaţiei confidenţiale nu poate fi dezvăluită, fără autorizaţia explicită a informatorului.

· Secretul afacerilor publice sau private nu poate împiedica libertatea presei.

· Dacă libertatea de expresie intră în conflict cu alt drept fundamental, este de datoria editorilor să decidă, pe proprie răspundere, cărui drept îi va acorda prioritate.

· Presa trebuie să fie independentă, iar jurnaliştii nu trebuie să cedeze presiunilor, de orice natură ar fi ele.

· Materialul publicitar trebuie prezentat separat de informaţiile factuale.

 

ELVEŢIA

Federaţia Elveţiană a Jurnaliştilor a adoptat la Berna, în 1972, o Declaraţie a îndatoririlor şi drepturilor jurnaliştilor, act revizuit parţial în septembrie 1994, la Zürich.

În preambul sunt prevăzute următoarele principii:

· dreptul la informare, la liberă exprimare şi dreptul la critică sunt fundamentale;

· îndatoririle şi drepturile jurnaliştilor derivă din dreptul publicului de a cunoaşte faptele şi opiniile;

· responsabilitatea jurnaliştilor faţă de public are prioritate faţă de orice altă responsabilitate;

· întru îndeplinirea sarcinilor, jurnaliştii adoptă din proprie iniţiativă reguli pe care se angajează să le respecte.

Declaraţia îndatoririlor

În strângerea de informaţii, în analizarea şi publicarea acestora, toţi jurnaliştii au următoarele obligaţii:

· să urmărească adevărul, indiferent de consecinţele ce decurg din acesta şi să respecte dreptul publicului de a cunoaşte adevărul;

· să apere libertatea de informare şi toate drepturile ce decurg din aceasta, şi anume dreptul de a comenta şi critica, precum şi independenţa şi libertatea profesiei;

· vor publica doar acele informaţii, documente, imagini ale căror surse sunt cunoscute. Nu vor suprima nici o informaţie sau elemente importante şi nici nu vor distorsiona vreun text, document sau imagine;

· nu vor apela la mijloace neloiale în obţinerea de informaţii, imagini ori documente şi nu vor folosi plagiatul;

· vor corecta orice ştire publicată care s-a dovedit a fi ulterior, parţial sau în totalitate, falsă;

· păstrează secretul profesional şi nu dezvăluie sursele informaţiilor confidenţiale;

· respectă viaţa privată a indivizilor, exceptând situaţia în care interesul public cere contrariul; ei se vor abţine de la acuzaţii anonime şi nefondate;

· nu vor accepta favoruri care sunt susceptibile de a limita independenţa profesională ori libertatea de exprimare a opiniilor;

· jurnaliştii profesionişti vor respinge orice formă de publicitate comercială şi nu vor accepta orice condiţii din partea celor care furnizează materialul publicitar;

· acceptă instrucţiuni doar de la membrii staff-ului editorial şi le aplică doar dacă vin în contradicţie cu prezenta declaraţie a îndatoririlor.

Declaraţia drepturilor

Pentru a-şi putea asuma îndatoririle de mai sus, jurnalistul trebuie să se bucure de următoarele drepturi:

· liberul acces la toate sursele de informare şi libertatea de a publica toate faptele de interes public;

· jurnalistul nu poate fi forţat să facă ceva în cadrul profesiei, care ar contraveni principiilor deontologice şi nu trebuie să suporte consecinţele refuzului său;

· jurnalistul poate respinge orice indicaţie sau intervenţie contrară politicii generale a companiei editoriale;

· înaintea oricărei decizii importante, care ar putea influenţa mersul companiei, trebuie consultaţi şi jurnaliştii membri ai staff-ului editorial;

· jurnalistul este îndreptăţit să participe la stabilirea condiţiilor de lucru din contractul colectiv;

· jurnalistul are dreptul de a semna un contract personal cu patronul, prin care să i se asigure securitatea morală, materială şi economică.

 

AUSTRIA

Consiliul Presei Austriece a adoptat la Viena, în 1983, aşa-numitul Cod de onoare al jurnaliştilor, prin care se stabilesc o serie de principii ale activităţii publicistice:

· Jurnalismul implică responsabilitatea faţă de materialul publicitar difuzat, faţă de afirmaţiile folosite şi propriile intenţii. De aceea, cele mai importante îndatoriri sunt legate de conştiinţă şi corectitudine.

· Nu trebuie acceptată implicarea persoanelor din afară în conţinutul şi forma informaţiilor. Se are aici în vedere implicarea directă sau indirectă prin exercitarea de presiuni, oferta de bani sau alte favoruri necuvenite. Nici interesele personale nu trebuie să influenţeze în vreun fel munca ziaristului.

· Ori de câte ori jurnaliştii au de-a face cu viaţa privată, ei trebuie să evalueze dacă interesul public pentru informaţia respectivă este prioritar intereselor proprii ale celor implicaţi. În cazul minorilor, dezvăluirea anumitor date nu trebuie să îngreuneze integrarea acestora în societate.

· Libertatea de exprimare este o parte importantă a libertăţii presei. defăimarea, calomnia şi blamarea sunt urmări grave ale unei înţelegeri greşite a acestei libertăţi şi, prin urmare, o încălcare a etos-ului jurnalistic. Orice discriminare pe bază de rasă, religie, apartenenţă etnică etc. este inadmisibilă.

· Jurnaliştii care speculează temerile oamenilor pentru a obţine un profit sunt consideraţi vinovaţi de una dintre cele mai grave încălcări ale libertăţii presei.

 

DANEMARCA

Parlamentul danez, cu acordul Uniunii naţionale a jurnaliştilor, a adoptat în 1992, Codul naţional de conduită.

În Danemarca, ocrotirea libertăţii cuvântului este strâns legată de accesul liber al presei la strângerea de informaţii şi publicarea lor cât mai corect posibil. Presa recunoaşte şi respectă dreptul cetăţeanului la integritate personală şi la viaţă privată.

Tot ca principiu fundamental, un jurnalist nu trebuie să accepte o sarcină care contravine propriei conştiinţe şi convingerilor sale.

Regulile se aplică tuturor materialelor editoriale (texte şi imagini) publicate în presa periodică scrisă sau difuzată prin radio, televiziune şi restul mijloacelor de informare în masă.

Prezentul cod deontologic al jurnaliştilor are următorul conţinut.

· Este de datoria presei să furnizeze informaţii corecte şi prompte. Corectitudinea informaţiilor trebuie verificată, pe cât posibil.

· Sursele de informare trebuie privite cu scepticism şi aceasta atâta vreme cât declaraţiile pot fi influenţate de interese personale.

· Informaţiile prejudicioase sau ofensatoare trebuie verificate în mod riguros.

· Atacul la persoană şi replicile vor fi publicate consecutiv.

· Trebuie făcută de la bun început distincţia distincţia dintre informaţia factuală ca atare şi comentariile de pe marginea acesteia.

· Titlurile şi subtitlurile trebuie să fie relevante pentru conţinutul articolelor.

· Informaţiile incorecte vor fi rectificate la iniţiativa editorului, dacă erorile sunt semnificative pentru informaţia publicată. Corectarea trebuie făcută astfel încât cititorii să o poată observa cu uşurinţă.

· Informaţiile care ar putea aduce atingere vieţii private a cuiva trebuie evitate, exceptând cazul în care interesul public cere contrariul. Individul uman are dreptul la protecţia reputaţiei personale.

· Sinuciderile sau tentativele de suicid nu trebuie menţionate decât dacă un interes public o cere sau o justifică.

· Victimele infracţiunilor sau accidentelor vor fi tratate cu multă precauţie. Acelaşi tratament trebuie aplicat martorilor şi rudelor persoanelor în cauză. Strângerea şi reproducerea de materiale trebuie făcute cu mult tact.

· Materialul publicitar va fi clar delimitat de textul editorial. Articolele şi imaginile apărute din interese pur mercantile, directe sau indirecte, trebuie publicate doar dacă există un criteriu jurnalistic care o cere.

· Membrii presei nu trebuie să abuzeze de încrederea celorlalţi indivizi. Cei care nu sunt capabili să prevadă efectele propriilor declaraţii vor fi trataţi cu multă atenţie. Jurnaliştii nu vor abuza de sentimentele celorlalţi, de ignoranţa sau lipsa lor de autocontrol.

· Regulile etice cu caracter general enunţate mai sus se aplică şi în cadrul pregătirii şi desfăşurării unui proces în faţa Curţii. În acest sens, jurnaliştii trebuie să dea dovadă de obiectivitate şi să redea punctele de vedere ale tuturor părţilor.

· Menţionarea trecutului unei persoane aflate în stare de judecată, a ocupaţiei sale, a rasei, naţionalităţii, credinţei sau apartenenţei la o organizaţie trebuie evitată, exceptând situaţia în care aceasta ar avea o legătură directă cu respectivul caz.

· Atâta vreme cât într-un proces penal nu s-a pronunţat o hotărâre definitivă, presa nu ar trebui să publice nici o informaţie care ar putea împiedica soluţionarea cazului şi nici un text prin care să se incrimineze persoana în cauză. Ori de câte ori presa menţionează existenţa unui proces penal, trebuie să apară cu claritate dacă suspectul acuzat s-a declarat vinovat sau nevinovat.

· Trebuie, totodată, decis cu obiectivitate ce cazuri vor fi menţionate şi în ce situaţii numele persoanelor implicate vor fi date publicităţii. Dacă interesul public nu o cere, numele suspectului sau al acuzatului va fi trecut sub tăcere.

· Declaraţiile care aduc la cunoştinţa poliţiei comiterea unei infracţiuni şi numele persoanei care a săvârşit-o trebuie tratate de către presă cu multă precauţie. Această regulă nu se aplică atunci când fapta este cunoscută de cercuri largi de oameni sau când interesul public primează.

· În cazul unei persoane suspectate, acuzate sau condamnate, dacă aceasta a fost suspectată sau condamnată anterior, acest lucru nu trebuie menţionat decât dacă are importanţă pentru prezent.

 

 

NORVEGIA

Asociaţia Presei Norvegiene a adoptat în 1994 Codul etic al jurnaliştilor, prin care s-au stabilit o serie de principii legate de rolul presei în societate, integritatea şi responsabilitatea jurnaliştilor, relaţiile acestora cu sursele de informare şi regulile de publicare.

Rolul presei în societate

· Libertatea cuvântului, dreptul la informare şi libertatea presei sunt elemente de bază ale democraţiei. O presă liberă şi independentă este un din cele mai importante instituţii ale unei societăţi democratice.

· Ca instituţie socială, presa are o serie de sarcini importante: furnizează informaţii, dezbateri şi comentarii critice despre societate. De aceea, presa este responsabilă pentru exprimarea diferitelor puncte de vedere.

· Presa trebuie să respecte libertatea cuvântului, libertatea presei şi principiul liberului acces la documentele oficiale. Totodată, presa nu trebuie să cedeze presiunilor venite din partea celor care ar putea să împiedice răspândirea informaţiilor, liberul acces la surse şi dezbaterea liberă pe orice temă de importanţă socială.

· Este dreptul presei de a furniza informaţii despre ceea ce se întâmplă în societate şi de a pune probleme care ar trebui analizate şi criticate.

· Este sarcina presei să protejeze indivizii şi grupurile de indivizi împotriva nedreptăţilor comise de autorităţile publice şi instituţii, de interese particulare etc.

Integritatea şi responsabilitatea presei

· Editorul este responsabil, conform legii, pentru conţinutul ziarului, al revistei sau al transmisiunilor radio şi Tv.

· Fiecare editor şi fiecare angajat trebuie să-şi păstreze integritatea şi credibilitatea, pentru a fi liber să acţioneze independent de orice persoană sau grup, care, pentru raţiuni ideologice, economice sau de altă natură, ar putea exercita vreo influenţă asupra materialelor editoriale.

· Membrii staff-ului editorial nu trebuie să accepte comisioane sau servicii care ar crea conflicte de interes în raport cu sarcinile lor publicistice.

· Membrii staff-ului editorial nu vor profita de poziţia lor pentru a dobândi avantaje personale.

· Un membru al staff-ului editorial nu poate fi obligat să scrie sau să facă ceva contrar propriilor convingeri.

· Jurnaliştii vor încerca să păstreze distincţia dintre materialul publicitar şi cel jurnalistic. Reclamele care imită sau exploatează un produs editorial trebuie refuzate, precum şi acelea care subminează încrederea în integritatea teritorială şi independenţa presei.

· A permite sponsorilor să afecteze activitatea editorială ar însemna o încălcare a regulilor de conduită.

· Membrii staff-ului editorial nu trebuie să accepte sarcini decât de la directorii lor.

Relaţiile cu sursele

· Credibilitatea presei este dată şi de posibilitatea de a identifica sursele de informare.

· Jurnalistul trebuie să fie critic în alegerea surselor şi să se asigure că informaţia este corectă. Totodată, el trebuie să protejeze sursele de informare. El nu va divulga numele persoanei care a furnizat o informaţie confidenţială, decât dacă are consimţământul expres al acesteia.

· Modificările aduse declaraţiilor trebuie să se limiteze la corectarea erorilor factuale.

· Trebuie să se ţină seama de faptul că unele persoane nu sunt capabile să prevadă ce efecte pot avea declaraţiile lor. Nu trebuie să se abuzeze de emoţiile sau sentimentele altor persoane, de ignoranţa şi iraţionalitatea lor.

· Camerele ascunse, microfoanele sau identitatea falsă pot fi folosite doar în situaţii speciale. Acestea ar trebui să fie singurele metode de a descoperi cazuri de importanţă esenţială pentru societate.

Reguli de publicare

· Trebuie să fie clară distincţia dintre informaţia factuală şi comentariul de pe marginea acestuia.

· Se vor respecta întotdeauna identitatea unei persoane, viaţa privată, rasa, naţionalitatea sau credinţa. Nu se va atrage atenţia asupra unor aspecte personale nerelevante.

· Jurnalistul trebuie să se asigure că titlurile şi introducerile nu depăşesc în dimensiune conţinutul textului.

· Presa va ţine seama de principiul prezumţiei de nevinovăţie, atâta vreme cât persoana în cauză nu a fost condamnată definitiv.

· Numele persoanelor implicate, fie ca victime, fie ca rude ale acestora, în accidente sau infracţiuni, nu vor fi date publicităţii. Totodată, persoanele suferinde vor fi tratate cu multă consideraţie.

· Ca regulă generală, identitatea copiilor nu trebuie dezvăluită în articolele sau reportajele care au drept obiect disputele familiale.

· Suicidul şi tentativa de suicid nu trebuie menţionate.

· Fotografiile jurnalistice trebuie să dispună de o mare credibilitate, iar cele folosite ca documentaţie nu trebuie prezentate într-o manieră care să creeze o falsă impresie.

· Informaţiile eronate trebuie rectificate în timp util.

· Persoanele supuse unor acuzaţii grave trebuie să aibă posibilitatea să replice cu privire la informaţiile factuale. Excepţie face cazul în care atacurile şi criticile fac parte dintr-un schimb obişnuit de replici.

· Răspunsurile la acuzaţii nu ar trebui însoţite de un comentariu editorial polemic şi ar trebui să aibă dimensiuni rezonabile şi să fie la obiect.

 

UNGARIA

Asociaţia naţională a jurnaliştilor maghiari (MUOSZ) a adoptat în 1994 un cod etic al jurnaliştilor. Obiectivul acestui cod este de a păstra şi promova activităţile jurnalistice oneste, cu respectarea drepturilor omului, a vieţii publice democratice şi a statului constituţional.

Codul are caracter coercitiv pentru membrii MUOSZ, iar Asociaţia recomandă aplicarea acestor norme chiar şi în afara membrilor săi. Litigiile intră, de regulă, în competenţa Curţilor şi a altor forumuri legale, dar regulile deontologice scapă acestei competenţe.

Principiile privitoare la libertatea şi responsabilitatea jurnaliştilor

· Jurnaliştii au dreptul de a obţine informaţii, de a publica şi critica. Ei sunt obligaţi să respecte ordinea constituţională a Ungariei, să nu încalce drepturile omului, să nu incite la ură împotriva oamenilor, a naţiunilor, a naţionalităţilor şi raselor, să nu răspândească manifeste sau să nu convingă pe cineva să facă ceva în acest sens.

· Jurnaliştii vor acţiona cu maximă prudenţă în problemele legate de drepturile omului, de personalitatea şi demnitatea umană şi de buna reputaţie a indivizilor, dar şi a persoanelor juridice.

· Jurnaliştii sunt obligaţi:

a. să trateze întotdeauna în termeni civilizaţi cu organizaţiile şi persoanele furnizoare de informaţii, precum şi cu subiecţii unui articol scris, ai unui program etc.;

b. să verifice faptele şi datele şi să le publice într-o manieră care să corespundă realităţii;

c. să respecte dreptul de autor;

d. să soluţioneze plângerile celor care li se adresează în probleme legate de jurnalul respectiv, de program etc.

· Jurnalistul are dreptul la opinie şi la exprimarea acesteia, dar el nu trebuie să lase să se înţeleagă că opinia sa este şi opinia staff-ului editorial al patronului sau a cercurilor oficiale.

Încălcarea regulilor de conduită

· Se încalcă principiul corectitudinii dacă jurnalistul:

a. face o serie de mărturii mincinoase, cu intenţie ori din superficialitate, sau obstrucţionează aflarea adevărului;

b. împiedică răspândirea rapidă a informaţiei;

c. acceptă sau pretinde, în mod direct sau indirect, beneficii financiare pentru a dezvălui sau nu anumite fapte;

d. refuză sau întârzie intenţionat în corectarea unor ştiri eronate şi aceasta în ciuda unei revendicări legitime.

· Se încalcă dreptul de copyright, dacă jurnalistul:

a. publică munca altuia, ca şi când i-ar aparţine;

b. citează din alte lucrări într-un mod în care distorsionează sensul original al textului sau indică, cu bună ştiinţă, o altă persoană ca fiind autorul materialului;

c. înmânează o lucrare proprie înspre publicare mai multor editori - fără a menţiona acest lucru fiecăruia în parte - sau republică un material ca şi când ar fi pentru prima oară;

d. publică o lucrare fără consimţământul autorului.

· Se încalcă drepturile şi demnitatea persoanei, dacă jurnalistul:

a. răspândeşte zvonuri mincinoase, susceptibile de a afecta buna reputaţie şi onoarea cuiva sau utilizează expresii ofensatoare;

b. aduce unei persoane acuzaţii nefondate;

c. dezvăluie sursa de informare, fără consimţământul acesteia;

d. abuzează de declaraţii interviuri, reportaje, menţionând un lucru pe care persoana în cauză nu l-a spus vreodată sau publicând afirmaţiile unei persoane, pe care o cunoaşte ca fiind iraţională, şi, ca atare, incapabilă să prevadă consecinţele propriilor aserţiuni.

· Se încalcă libertatea de dezbatere şi dreptul la critică, dacă jurnalistul:

a. săvârşeşte, într-o dezbatere în presă, atacul la persoană, cu încălcarea drepturilor individuale;

b. îşi exprimă opinia într-o manieră din care nu reiese cu exactitate punctul de vedere al oponentului său;

c. prejudiciază credibilitatea colegilor de breaslă.

· Se abuzează de libertatea presei:

a. prin menţionarea unei probleme private ca fiind de interes public şi aceasta pentru a obţine un beneficiu propriu;

b. prin ameninţarea cu publicarea sau nepublicarea unui material în presă, în scopul obţinerii unui beneficiu nelegitim;

c. prin folosirea informaţiilor deţinute doar în interes propriu.

Ori de câte ori jurnaliştii încalcă normele deontologice enunţate mai sus, intervine Comitetul etic, nu pentru a pedepsi, ci pentru a determina părţile să ajungă la o înţelegere, la un acord. Acest Comitet etic oferă membrilor MUOSZ protecţie în cazul oricărui atac injust la adresa activităţii lor.

În situaţia încălcării Codului deontologic, acelaşi Comitet etic poate da avertismente, poate cenzura sau poate suspenda drepturile de membru al presei, dar nu pentru mai mult de un an şi poate exclude jurnaliştii din MUOSZ.

 

POLONIA

Congresul Asociaţiei Jurnaliştilor a adoptat în 1991 Codul deontologic al presei, prin care se stabileau o serie de principii de conduită, şi anume:

· Obligaţia fundamentală a unui jurnalist este aceea de a căuta adevărul şi de a-l publica. Manipularea faptelor este ilicită. Orice comentariu personal sau orice ipoteză a autorului trebuie clar separate de informaţia ca atare. Un autor este obligat să rectifice informaţia atunci când ea pare a fi falsă sau incompletă.

· Un jurnalist este obligat să păstreze secretul profesional dacă informatorul îşi rezervă anonimatul.

· Nu trebuie încălcat principiul protecţiei valorilor personale. Totuşi, sunt permise informaţiile despre viaţa privată a unor persoane aflate în funcţii publice. Este inadmisibilă folosirea de injurii care ar afecta demnitatea umană, de afirmaţii care ar discredita o persoană sau folosirea şantajului.

· Este inadmisibilă prezumţia de vinovăţie a unui inculpat, înainte ca decizia instanţei de judecată să rămână definitivă.

· Sunt absolut interzise publicaţiile care îndeamnă la război, violenţă, revoltă sau care aduc injurii la adresa persoanelor religioase sau nu, a sentimentelor naţionale, a drepturilor omului sau care încurajează pornografia.

· În scopul garantării independenţei jurnaliştilor, este interzisă acceptarea de beneficii în scopul publicării sau nepublicării unor materiale. Publicitatea mascată este şi ea inadmisibilă.

· Protecţia dreptului de copyright (de a reproduce, publica şi vinde o operă literară) este o normă etică esenţială.

· Sunt interzise activităţile care produc prejudicii colegilor de breaslă.

În martie 1995, la Varşovia, a fost adoptată o Cartă a eticii mass-media, prin care se arăta că jurnaliştii, editorii, producătorii, respectând dreptul inalienabil la adevăr, având conştiinţa rolului presei în societatea civică, se angajează să pună în aplicare următoarele principii:

· Principiul respectării adevărului - jurnaliştii vor raporta faptele aşa cum au avut loc, iar în cazul în care vor da publicităţii o informaţie eronată, ei o vor rectifica imediat.

· Principiul obiectivităţii - autorul va relata faptele independent de propriile opinii. Informaţia trebuie prezentată de o aşa manieră încât cititorul să poată face distincţia dintre fapte şi opinii.

· Principiul onestităţii - înseamnă a acţiona în concordanţă cu propria conştiinţă şi binele general şi să nu fie supus influenţelor, corupţiei sau să nu fie obligat să acţioneze împotriva propriilor credinţe.

· Principiul respectului şi al toleranţei - constă în respectarea demnităţii umane, a drepturilor, a proprietăţii private, a vieţii private şi a renumelui.

· Principiul priorităţii binelui general - drepturile fundamentale ale cititorilor, privitorilor şi ascultătorilor au prioritate faţă de interesele staff-ului editorial.

· Principiul libertăţii şi al responsabilităţii - presa va trebui să îşi asume responsabilitatea pentru forma şi conţinutul mesajului, dar şi pentru urmările acestuia.

 

ROMÂNIA

Codul deontologic al ziariştilor români stipulează că libertatea presei, garantată prin Constituţie, implică independenţa şi libertatea informaţiei, a exprimării ideilor şi a criticii. În munca lor, editorii şi ziariştii trebuie să fie conştienţi faţă de responsabilitatea faţă de public şi de obligaţia pe care le-o incumbă prestigiul presei.

Ei îşi asumă în faţa publicului sarcinile ziaristice prin profesie şi conştiinţă, fără să se lase influenţaţi de interese personale sau de motivaţii străine meseriei lor.

Aceste principii ziaristice sunt destinate a prezerva morala profesiei şi nu constituie o constrângere juridică:

· Respectul pentru adevăr şi informarea publicului sunt imperative supreme ale presei.

· Ştirile şi informaţiile destinate a fi publicate sub formă de texte şi imagini trebuie verificate cu grija cerută de circumstanţe. Sensul lor adevărat nu trebuie deformat, nici falsificat prin formulare, prin titlu sau prin comentarea imaginilor. Documentele trebuie să rămână fidele sensului lor. Ştirile, zvonurile şi ipotezele neverificate trebuie să fie prezentate cu rezerva necesară. În prezentarea fotografiilor simbolice, subtitrarea trebuie să explice că nu este vorba de fotografii documentare.

· Ştirile publicate sau afirmaţiile care se demonstrează a fi fost false trebuie rectificate într-un răgaz cât mai scurt şi sub o formă adecvată de către organul de presă care le-a difuzat.

· Nu este permisă întrebuinţarea de metode incorecte pentru procurarea ştirilor ori a materialelor informative, ca şi a imaginilor.

· Caracterul confidenţial, convenit în timpul unei întrevederi, vizând obţinerea de informaţii sau a unei sinteze, trebuie respectat în principiu.

· Fiecare persoană care lucrează în presă trebuie să păstreze secretul profesional şi poate beneficia de dreptul de a refuza referinţele şi de a nu dezvălui identitatea celor ce au furnizat informaţiile, fără autorizarea expresă a acestora.

· Responsabilitatea presei faţă de public presupune că articolele redacţionale nu sunt influenţate de interese personale ori comerciale ale unor terţi. Editorii şi redactorii trebuie să reziste unor asemenea tentaţii şi să vegheze la separarea netă a textului redacţional de publicaţiile în scop publicitar. Textele, imaginile şi desenele publicitare trebuie să poarte această menţiune.

· Presa respectă viaţa privată şi sfera intimă a individului. În cazul în care comportamentul privat al unei persoane are atingere cu interesele publice, presa poate folosi informaţiile din această sferă. Trebuie să se constate mai întâi dacă publicarea acestora nu violează drepturile personale ale terţilor.

· Publicarea unei acuzaţii neîntemeiate, mai ales de natură să aducă atingere onoarei unei persoane, este împotriva moralei jurnalistice.

· Publicarea sub formă de texte sau imagini a unor opinii susceptibile de a aduce atingere sentimentelor morale sau religioase ale unui grup de persoane nu sunt conforme cu responsabilităţile presei.

· Trebuie renunţat la prezentarea violenţelor şi brutalităţilor în scopuri senzaţionale. Reportajul să aibă în vedere protecţia tineretului.

· Nimeni nu trebui să suporte discriminări pe considerente de sex, apartenenţă la un grup, rasă, religie, naţionalitate.

· Relatările privind procedurile poliţieneşti sau juridice trebuie făcute astfel încât să nu prejudicieze nici una din părţile implicate. De aceea, presa evită, înainte ori în timpul unei astfel de proceduri, orice luare de poziţie subiectivă care ar putea aduce prejudicii în articole sau în titluri. Un suspect nu trebuie prezentat ca un vinovat, înainte de a fi judecat la tribunal. În ceea ce priveşte delincvenţa juvenilă, este recomandabil să se evite citarea numelor şi dezvăluirea identităţii acestora prin fotografii, avându-se în vedere viitorul acestor tineri.

· În articolele consacrate subiectelor medicale, trebuie evitată orice prezentare senzaţională care ar trezi în cititori temeri sau speranţe nejustificate. Descoperirile ştiinţifice aflate încă în stadiul experimental nu trebuie prezentate ca fiind definitive.

· Este în neconcordanţă cu prestigiul, independenţa şi misiunea presei acceptarea şi acordarea de cadouri de orice fel, care pot fi de natură să îngrădească libertatea de decizie a redactorului şi a editorului. Cine se lasă cumpărat pentru a difuza ori, dimpotrivă, pentru a nu difuza anumite informaţii, acţionează împotriva onoarei şi moralei profesiunii.

· Pentru o corectă informare, se impune publicarea, mai ales în mass-media, a blamărilor formulate public de către juriile de onoare ale asociaţiilor de ziarişti, ca şi a sentinţelor instanţelor judiciare.

 

Norme redacţionale interne

În afară de normele jurnalistice reglementate ca norme juridice şi de cele adoptate prin coduri, carte ori declaraţii ale asociaţiilor profesionale, se mai poate vorbi şi de norme interne, specifice fiecărei redacţii sau secţii. Reglementările interne sunt date în completarea celor de mai sus şi se caracterizează prin faptul că au o arie de aplicabilitate restrânsă. Practic, ele acţionează într-o singură redacţie ori doar într-un segment al acesteia. Aceste reglementări sunt emise de consiliile de administraţie, patroni, editori, colegiile de redacţie sau redactorii-şefi. Denumirea lor este de hotărâre, decizie ori regulament.

Între normele interne existente în mai multe redacţii pot exista asemănări ori chiar suprapuneri. Cu toate acestea, fiecare publicaţie, post de radio sau televiziune îşi are propriile regulamente de ordine interioară, impuse printr-o decizie a consiliului de administraţie, de obicei. Regulamentele interne fac referire la atribuţii, competenţe, sarcini ale personalului, precum şi la orarul de lucru, la modul de realizare a activităţilor, la prime, sporuri, sancţiuni etc.

 

 

FEDERAŢIA INTERNAŢIONALĂ A JURNALIŞTILOR

Declaraţia principiilor de conduită a jurnaliştilor - adoptată de al doilea Congres Mondial al Federaţiei Internaţionale a Jurnaliştilor, la Bordeaux, în aprilie 1954, şi amendată la Helsingör, în iunie 1986.

Această Declaraţie internaţională este proclamată drept standardul comportamentului profesional pentru jurnaliştii angajaţi în strângerea, transmiterea, răspândirea şi comentarea ştirilor şi informaţiilor, precum şi în descrierea evenimentelor.

· Prima îndatorire a jurnalistului constă în respectarea adevărului şi a dreptului cetăţenilor la aflarea adevărului.

· În acest scop, jurnalistul va apăra întotdeauna principiul libertăţii în strângerea şi publicarea informaţiilor şi pe acela al dreptului la un comentariu şi o critică obiective.

· Jurnalistul va ţine întotdeauna cont de faptele a căror sursă o cunoaşte şi nu va suprima ori falsifica documente sau informaţii esenţiale.

· Jurnalistul va folosi doar metode oneste în obţinerea de informaţii, fotografii şi documente.

· Jurnalistul va face tot posibilul să rectifice orice informaţie publicată, care s-a dovedit ulterior a fi eronată.

· Jurnalistul va respecta secretul profesional cu privire la sursa informaţiei confidenţiale.

· Jurnalistul va fi conştient de pericolul discriminărilor pe bază de rasă, limbă, religie, sex, apartenenţă politică, naţionalitate şi va face tot ce-i stă în putinţă să-l evite.

· Jurnalistul va considera următoarele fapte încălcări grave ale deontologiei profesionale: plagiatul, redarea unor fapte cu rea voinţă, calomnia, insulta, etichetarea, acuzaţiile nefondate, luarea de mită în orice formă.

· Jurnaliştii demni de acest nume vor avea drept datorie respectarea principiilor enunţate mai sus. În legislaţia fiecărei ţări, jurnalistul va recunoaşte în problemele profesionale doar jurisdicţia colegilor de breaslă, fără amestecul guvernelor sau ale altor organisme.

 

Rezoluţia 1003 / 1993 a Adunării Parlamentare a Consiliului Europei, cu privire la etica ziaristică

În punctul 1 se arată că mijloacele de informare în masă au o răspundere morală faţă de cetăţeni şi societate, răspundere care trebuie scoasă în evidenţă, mai ales acum când informaţia şi comunicarea joacă un rol de mare importanţă în ceea ce priveşte formarea atitudinii individuale a cetăţeanului, cât şi evoluţia societăţii şi a vieţii democratice.

În continuare, acelaşi document stipulează că principiul de bază al oricărei evaluări etice constă în distincţia clară dintre ştiri şi păreri. Ştirile sunt informaţii, adică fapte şi date, în timp ce opiniile exprimă gânduri, idei, convingeri, judecăţi de valoare ale editorilor sau ziariştilor.

Ştirile trebuie difuzate cu respectarea adevărului, după ce au fost efectuate verificările de rigoare, prezentarea şi descrierea, fiind făcute într-un mod imparţial. Zvonurile nu trebuie confundate cu ştirile. Titlurile şi rezumatele ştirilor trebuie să reflecte cât mai fidel conţinutul faptelor şi datelor prezentate.

Exprimarea opiniilor poate consta în reflecţii sau comentarii asupra unor idei generale sau în observaţii privind informaţii cu fundament real. Deşi opiniile sunt inevitabil subiective, ele trebuie exprimate, totuşi, într-o manieră onestă şi etică.

Opiniile exprimate sub formă de comentarii ale unor evenimente sau acţiuni cu referire la persoane sau instituţii nu trebuie să nege sau să ascundă în mod intenţionat fapte sau date reale.

În privinţa dreptului la informare, ca drept fundamental al omului, Rezoluţia 1003/1993 cuprinde zece puncte urmate de funcţia ziaristului şi activitatea sa etică, la care ne vom referi în cele ce urmează.

În acest sens, Adunarea Parlamentară a Consiliului Europei arată că informarea şi comunicarea joacă un rol determinant în evoluţia individului şi a societăţii. Acestea sunt elemente indispensabile ale vieţii democratice, deoarece garantarea participării cetăţenilor la viaţa publică este o condiţie a dezvoltării plenare a democraţiei.

Ar fi greşit să se tragă de aici concluzia că mijloacele de informare în masă reprezintă opinia publică sau că trebuie să înlocuiască funcţiile specifice ale autorităţilor publice sau ale instituţiilor de învăţământ sau de cultură.

Aceasta ar echivala cu transformarea mijloacelor de informare în masă şi a ziaristicii în puteri sau contraputeri ("mediocraţia") fără însă ca acestea să reprezinte cetăţenii sau să fie supuse controlului democratic.

Prin urmare, ziaristica nu trebuie să denatureze informaţia adevărată, imparţială şi opiniile oneste, nici să le exploateze în scopuri proprii, într-o încercare de crea sau modela opinia publică. În acest sens, legitimitatea ziaristicii investigative depinde de adevărul şi corectitudinea informaţiei şi a opiniilor exprimate şi este incompatibilă cu campaniile ziaristice organizate, pornind de la poziţii prestabilite şi interese particulare.

În redactarea informaţiilor şi opiniilor, ziariştii trebuie să respecte principiul prezumţiei de nevinovăţie, în mod special în cazurile în care sunt încă sunt sub judice şi să se abţină de la formularea de verdicte.

Trebuie respectat dreptul individului la viaţa privată. Persoanele care deţin funcţii publice au dreptul ca viaţa lor particulară să fie apărată, cu excepţia acelor cazuri în care viaţa lor particulară are un efect asupra vieţii lor publice.

Faptul că o persoană deţine o funcţie publică nu înseamnă că poate fi privată de dreptul la viaţa particulară.

În ziaristică, scopul nu scuză mijloacele; informaţia trebuie obţinută prin mijloace legale şi etice.

La cererea persoanelor interesate, mijloacele de informare în masă trebuie să rectifice, automat şi urgent, furnizând toate informaţiile relevante, orice ştire sau opinie difuzată care este falsă sau eronată. Legislaţia naţională trebuie să prevadă sancţiuni adecvate şi, acolo unde este cazul, despăgubiri.

În relaţiile pe care ziariştii, în exercitarea profesiei lor, le întreţin cu autorităţile publice sau cu diverse sectoare economice, aceştia trebuie să evite să ajungă la înţelegeri care ar putea afecta imparţialitatea sau independenţa exercitării profesiei.

Ziaristul nu trebuie să confunde subiectele controversate sau senzaţionale cu subiectele importante din punct de vedere informaţional. În exercitarea meseriei, el nu trebuie să aibă ca scop principal dobândirea prestigiului şi a influenţei personale.

Supravegherea aplicării acestor principii necesită crearea de organisme sau mecanisme de autocontrol, formate din editori, ziarişti, asociaţii ale utilizatorilor mijloacelor de informare în masă, specialişti din mediile universitare şi judecători; aceştia vor avea sarcina de a elabora rezoluţii privind respectarea preceptelor etice de către ziarişti, rezoluţii pe care mijloacele de informare în masă se vor angaja să le publice. Aceste măsuri vor ajuta cetăţeanul, care are drept la informare, să emită judecăţi critice asupra activităţii ziaristului şi a credibilităţii sale.

 

 

Rezoluţia 1215 / 1993 a Adunării Parlamentare a Consiliului Europei, cu privire la etica ziaristică

1. Adunarea reaminteşte activităţile sale în domeniul mass-media şi în special Rezoluţia sa nr.428/1970 privind mijloacele de comunicare în masă şi drepturile omului, ca şi Rezoluţia sa nr.963/1983 privind mijloacele culturale şi de educare în vederea reducerii violenţei.

2. Ca urmare a criticilor suferite de mass-media în timpul războiului din Golf, comisia culturală şi de educaţie a organizat o audiere parlamentară privind etica ziaristicii, pe data de 26 iunie 1991, la Helsinki, în cursul căreia au fost exprimate o serie de îngrijorări.

3. Începând din 1970, Adunarea Parlamentară, dar şi alte instanţe ca Parlamentul European, au cerut elaborarea unor coduri deontologice ale ziaristicii. Totuşi, prevederile deja existente în acest domeniu nu au un ecou internaţional îndeajuns de extins, eficacitatea lor practică rămânând, deci, foarte limitată.

4. Reprezentanţii diferitelor state membre ale Consiliului Europei împărtăşesc din ce în ce mai mult aceleaşi resurse de informare în cadrul unui spaţiu european informativ comun.

5. În consecinţă, Adunarea recomandă Consiliului de Miniştri:

- să invite guvernele statelor membre să vegheze ca legile să garanteze organizarea mijloacelor publice de informare, astfel încât să asigure neutralitatea informaţiilor, pluralismul opiniilor şi egalitatea sexelor, ca şi dreptul de răspuns al fiecărui cetăţean care a făcut obiectul unei alegaţii;

· să studieze, în colaborare cu organizaţiile neguvernamentale, posibilitatea stabilirii, în cadrul Consiliului Europei, a unui mecanism european de informare, care să beneficieze de reprezentativitatea internaţională pe care acestea o implică, care să rezulte din organele şi mecanismele de autocontrol naţionale, având un mod de funcţionare şi un rol similare;

· să formeze crearea de asociaţii ale beneficiarilor mijloacelor de informare şi să încurajeze şcolile să creeze un sistem de învăţare a utilizării mijloacelor de informare;

· să adopte o declaraţie privind etica ziaristicii, conform liniilor directoare ale Rezoluţiei 1003/1993 şi să promoveze aplicarea acestor principii de bază în statele membre ale Consiliului Europei.

